– Jeg er storveis imponert av Jakob i dag, sier NRKs friidrettsekspert Vebjørn Rodal.

Jakob Ingebrigtsen viste ingen respekt mot de eldre konkurrentene han kjempet mot i italienske Chia. Han var den eneste startende som er født i år 2000. De fleste var to eller tre år eldre.

Likevel var det feltets yngstemann som hadde kommandoen helt fra start og frem til han krysset mållinjen i ensom majestet.

Pappa Ingebrigtsen: – Tosidig

Rodal mener prestasjonen viser igjen at Norge har et helt spesielt friidrettstalent i Jakob Ingebrigtsen.

– Det er ikke unikt bare i europeisk løpssamennheng. Det er unikt også i verden. Han holder et nivå som er fullt på høyde med de afrikanske, unge løperne også. Det ser man jo på tidene, sier han.

Rodal ser ingen begrensinger i Ingebrigtsens talent.

– Det er på nivå med de beste man har sett, fastslår han.

Pappa og trener Gjert Ingebrigtsen kan ikke annet enn å si seg enig i det når NRK snakker med ham etter løpet.

– Men det er litt tosidig. Det er klart at han er veldig god i ung alder, og utfordringen er å ta vare på ham når han blir eldre. Men det han gjør i dag er ekstremt. Det er ingen i verden som gjør dette. Han har nettopp fylt 16 år. Det er nokså unikt, sier pappa Ingebrigtsen.

– Smadrer de andre

Ingebrigtsen la seg rett i tet fra start i søndagens konkurranse. Han lå lenge fremme og dro, men valgte deretter å spare litt krefter ved å la et par av konkurrentene gli forbi og dra.

Det ble etter hvert stor strekk i feltet, og Ingebrigtsen dannet en tetgruppe sammen med to konkurrenter fra Italia og Storbritannia.

Han viste ingen nåde da han avsluttet med en forrykende sluttspurt, som ingen greide å henge med på.

Dermed kunne 16-åringen krysse målstreken helt alene.

– Han smadrer de andre, utbrøt NRK-kommentator Jann Post.

Slik så det ut da Ingebrigtsen kom i mål, et godt stykke foran konkurrentene.

Ingebrigtsen løp de 6150 meterne på 17 minutter og seks sekunder.

Nærmeste konkurrent var italienske Yohanes Chiappinelli, som løp på 17.14. Mahamed Mahamed fra Storbritannia tok bronsen i U20-klassen.

Selv om Ingebrigtsen foreløpig konkurrerer på juniornivå, skal man ifølge Rodal ikke kimse av nivået han møter der.

– Feltet i dag var en miks av veldig gode juniorer på 1500 meter, 5000 meter og 3000 meter hinder. Så det er de beste friidrettsutøverne som er to og tre år eldre enn ham. Det er en sterk prestasjon, sier han.

Rodal er spesielt imponert over hvor smart Ingebrigtsen la opp løpet sitt søndag.

– Der tror jeg vi ser settingen han har til vanlig. Han møter jo brødrene Henrik og Filip på trening hver dag, og det får han mye igjen for.

Ingebrigtsen har toppet formen til terrengløp-EM. Han har vært flere uker på treningssamling i høyden, og det kan se ut til at oppladningen fungerte bra.

PS: Karoline Bjerkeli Grøvdal løp inn til EM-bronse i terrengløp søndag.

Yasemin Can vant 10 sekunder foran Meryem Akda og 40 sekunder foran Grøvdal. Grøvdal satte inn et rykk på slutten som ingen i gruppen bak tetduoen greide å henge med på.